ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

για την εφαρμογή του κανονισμού (ΕΚ) αριθ. 1552/2005 του Ευρωπαϊκού Κοινοβουλίου και του Συμβουλίου σχετικά με τις στατιστικές για την επαγγελματική κατάρτιση στις επιχειρήσεις

ΕΙΣΑΓΩΓΗ

Η παρούσα έκθεση είναι η πρώτη που απαιτείται να υποβάλει η Επιτροπή βάσει του άρθρου 12 του κανονισμού (ΕΚ) αριθ. 1552/2005 του Ευρωπαϊκού Κοινοβουλίου και του Συμβουλίου της 7 Σεπτεμβρίου 2005, για τις στατιστικές που αφορούν την επαγγελματική κατάρτιση στις επιχειρήσεις[1]

Η έκθεση αυτή περιγράφει την πρόοδο που έχουν σημειώσει τα κράτη μέλη και η Νορβηγία (στο εξής «οι συμμετέχουσες χώρες»[2]) όσον αφορά τις διατάξεις του κανονισμού (ΕΚ) αριθ. 1552/2005 και του κανονισμού εφαρμογής (ΕΚ) αριθ. 198/2006 της Επιτροπής της 3ης Φεβρουαρίου 2006[3]. Την έκθεση επικύρωσε η Επιτροπή Ευρωπαϊκού Στατιστικού Συστήματος (ΕΕΣΣ).

Το περιεχόμενο της έκθεσης βασίζεται σε εκθέσεις για την ποιότητα, δεδομένα και λοιπές πληροφορίες που προσκόμισαν οι οικείες χώρες καθώς και σε αναλύσεις των εθνικών ερωτηματολογίων που εστάλησαν στις επιχειρήσεις, δεδομένου ότι εναρμονισμένες στατιστικές για την επαγγελματική κατάρτιση στις επιχειρήσεις μέσω διατέθηκαν δειγματοληπτικών ερευνών για τη συνεχή επαγγελματική κατάρτιση σε όλες τις συμμετέχουσες χώρες.

ΚΥΡΙΟΤΕΡΑ ΣΗΜΕΙΑ

Το τμήμα 2.1 περιγράφει τα δεδομένα αναφοράς για την έκθεση αυτή και την περιοδικότητα των ερευνών για τη συνεχή επαγγελματική κατάρτιση, και παρουσιάζει την εφαρμογή του άρθρου 10 παράγραφοι 2 και 3 του κανονισμού (ΕΚ) αριθ. 1552/2005. Όλα τα άλλα άρθρα του κανονισμού επανεξετάζονται στα τμήματα 2.2 έως 2.6 ως εξής:

- Τα άρθρα 3, 8 και 9 παράγραφος 1 για τα δεδομένα που πρέπει να συγκεντρωθούν και την προσέγγιση της έρευνας (τμήμα 2.2),

- Τα άρθρα 2, 4, 5 και 6 για το πεδίο των στατιστικών και την στατιστική μονάδα (τμήμα 2.3),

- Τα άρθρα 6, 7, 10 παράγραφος 1 και το άρθρο 11 παράγραφος 1 για τις πηγές των δεδομένων και τα χαρακτηριστικά της έρευνας (τμήμα 2.4),

- Τα άρθρο 9 παράγραφος 2, το άρθρο 9 παράγραφος 4 και το άρθρο 11 για την ποιότητα και τη διαβίβαση των δεδομένων (τμήμα 2.5),

- Το άρθρο 15 για τη χρηματοδότηση της συγκέντρωσης των δεδομένων (τμήμα 2.6),

- Το άρθρο 9 παράγραφος 3 και το άρθρο 12 για τα κύρια ζητήματα εφαρμογής που προέκυψαν στην έρευνα (τμήμα 2.7).

Δεδομένα αναφοράς για την παρούσα έρευνα, περιοδικότητα των ερευνών για τη συνεχή επαγγελματική κατάρτιση: Άρθρο 10 παράγραφος 2 και άρθρο 10 παράγραφος 3

Σύμφωνα με το άρθρο 10 παράγραφος 2 του κανονισμού (ΕΚ) αριθ. 1552/2005, η Επιτροπή καθορίζει το πρώτο έτος αναφοράς για το οποίο πρέπει να συγκεντρωθούν δεδομένα. Ο κανονισμός (ΕΚ) αριθ. 198/2006 διευκρινίζει ότι το πρώτο έτος αναφοράς για το οποίο πρέπει να συγκεντρωθούν δεδομένα θα είναι το ημερολογιακό έτος 2005.

Μια νέα έρευνα βρίσκεται στο στάδιο της προετοιμασίας για το 2010, δηλαδή πέντε χρόνια μετά την πρώτη έρευνα όπως ορίζεται στο άρθρο 10 παράγραφος 3 του κανονισμού (ΕΚ) αριθ. 1552/2005. Ο κανονισμός (ΕΕ) αριθ. 822/2010 της Επιτροπής[4] τροποποιεί τον κανονισμό (ΕΚ) αριθ.198/2006 με στόχο την προσαρμογή ορισμένων χαρακτηριστικών της έρευνας του 2005. Η τροποποίηση αυτή συνυπολογίζει τις πληροφορίες που θα διατεθούν μέσω του κανονισμού (ΕΚ) αριθ. 452/2008[5] και του κανονισμού (ΕΕ) αριθ. 823/2010 της Επιτροπής[6] όσον αφορά την έρευνα για την εκπαίδευση ενηλίκων και αναμένεται να επιτρέψει να βελτιωθεί η ποιότητα των αποτελεσμάτων και να μειωθεί ο στατιστικός φόρτος των επιχειρήσεων για την έρευνα του 2010.

Αξίζει να σημειωθεί ότι για την εφαρμογή των ερευνών του 2005 και του 2010 αξιοποιήθηκαν οι δύο προηγούμενες έρευνες για τη συνεχή επαγγελματική κατάρτιση που διενεργήθηκαν βάσει συμφωνίας κυρίων μεταξύ ορισμένων χωρών και της Eurostat. Τα αποτελέσματα αυτών των ερευνών συνδέονται με τα ημερολογιακά έτη 1993 και 1999 αντίστοιχα.

Δεδομένα που πρέπει να συγκεντρωθούν και προσέγγιση της έρευνας: Άρθρα 3, 8 και 9 παράγραφος 1

Στο άρθρο 3 ορίζονται τα δεδομένα που πρέπει να συγκεντρώνονται σε κατάλογο 14 θεμάτων όπως αναφέρεται στον πίνακα παρακάτω. Η κατανομή των 140 μεταβλητών που ορίζονται στον κανονισμό (ΕΚ) αριθ. 198/2006 δείχνει την κατάλληλη εφαρμογή του άρθρου 3 του κανονισμού (ΕΚ) αριθ. 1552/2005 σε επίπεδο ΕΕ.

Πίνακας 1 – Δεδομένα που συγκεντρώθηκαν το 2005

Θέματα που περιέχονται στο άρθρο 3 του κανονισμού (ΕΚ) αριθ. 1552/2005 | Αριθμός μεταβλητών στον κανονισμό (ΕΚ) αριθ. 198/2006 της Επιτροπής |

1 α) πολιτική και στρατηγικές κατάρτισης που εφαρμόζουν οι επιχειρήσεις για την ανάπτυξη των ικανοτήτων του εργατικού τους δυναμικού· | 25 |

1 β) διαχείριση, οργάνωση και μορφές της συνεχούς επαγγελματικής κατάρτισης στις επιχειρήσεις· | 17 |

1 γ) ρόλος των κοινωνικών εταίρων για τη διασφάλιση όλων των πτυχών συνεχούς επαγγελματικής κατάρτισης του εργατικού δυναμικού· | 9 |

1 δ) πρόσβαση στη συνεχή επαγγελματική κατάρτιση, μέγεθος και περιεχόμενό της, στο πλαίσιο ιδίως των οικονομικών δραστηριοτήτων και του μεγέθους της επιχείρησης· | 10 |

Πίνακας 1 – Δεδομένα που συγκεντρώθηκαν το 2005 (συνέχεια)

1 ε) μέτρα ειδικής συνεχούς επαγγελματικής κατάρτισης που λαμβάνουν οι επιχειρήσεις για τη βελτίωση των δεξιοτήτων ΤΠΕ του εργατικού δυναμικού τους· | 9 |

1 στ) ευκαιρίες πρόσβασης των εργαζομένων στις ΜΜΕ στη συνεχή επαγγελματική κατάρτιση και στην απόκτηση νέων δεξιοτήτων, καθώς και ιδιαίτερες ανάγκες των ΜΜΕ για την παροχή κατάρτισης· | (*) |

1 ζ) επιπτώσεις των δημόσιων μέτρων στη συνεχή επαγγελματική κατάρτιση στις επιχειρήσεις· | 5 |

1 η) ίσες ευκαιρίες πρόσβασης στη συνεχή επαγγελματική κατάρτιση στις επιχειρήσεις για όλους τους εργαζομένους, με ιδιαίτερη αναφορά στο φύλο και σε συγκεκριμένες ηλικιακές ομάδες· | 14 |

1 θ) μέτρα ειδικής συνεχούς επαγγελματικής κατάρτισης για άτομα που βρίσκονται σε μειονεκτική θέση στην αγορά εργασίας· | 8 |

1 ι) μέτρα συνεχούς επαγγελματικής κατάρτισης που λαμβάνονται για διάφορες μορφές συμβάσεων εργασίας· | 4 |

1 ια) δαπάνες για τη συνεχή επαγγελματική κατάρτιση: επίπεδα και πόροι χρηματοδότησης, κίνητρα για τη συνεχή επαγγελματική κατάρτιση· | 17 |

1 ιβ) διαδικασίες αξιολόγησης και παρακολούθησης των επιχειρήσεων σε σχέση με τη συνεχή επαγγελματική κατάρτιση· | 8 |

2 α) συμμετέχοντες στην αρχική επαγγελματική κατάρτιση· | 3 |

2 β) συνολικές δαπάνες για την αρχική επαγγελματική κατάρτιση. | 11 |

Σημείωση (*) Όλες οι μεταβλητές είναι δυνατόν να αποτελέσουν αντικείμενο διασταυρωμένων πινακοποιήσεων ανάλογα το μέγεθος της επιχείρησης, όπως αυτές του στοιχείου 1 δ)

Οι 140 μεταβλητές που ορίζονται στον κανονισμό (ΕΚ) αριθ. 198/2006 στοχεύουν τόσο σε επιχειρήσεις που πραγματοποιούν κατάρτιση όσο και σε επιχειρήσεις που δεν πραγματοποιούν κατάρτιση, καθώς και σε διαφορετικές μορφές της επαγγελματικής κατάρτισης σύμφωνα με το άρθρο 8 του κανονισμού (ΕΚ) αριθ. 1552/2005, ως εξής:

1. Για τις επιχειρήσεις που πραγματοποιούν και τις επιχειρήσεις που δεν πραγματοποιούν κατάρτιση: 96 μεταβλητές για όλες τις επιχειρήσεις, 35 μεταβλητές μόνο για τις επιχειρήσεις που πραγματοποιούν κατάρτιση και 9 μεταβλητές μόνο για τις επιχειρήσεις που δεν πραγματοποιούν κατάρτιση,

2. Για διαφορετικές μορφές επαγγελματικής κατάρτισης: 12 μεταβλητές.

Όλες οι συμμετέχουσες χώρες έκαναν τα αναγκαία βήματα για να εξασφαλίσουν την ποιότητα των αποτελεσμάτων όπως απαιτείται στο άρθρο 9 παράγραφος 1 του κανονισμού (ΕΚ) αριθ. 1552/2005. Αυτό κατέστη δυνατόν μέσω τυποποιημένου ερωτηματολογίου για τις επιχειρήσεις, που προτάθηκε από την Ευρωπαϊκή Επιτροπή στο «Εγχειρίδιο της Ευρωπαϊκής Ένωσης» σύμφωνα με το άρθρο 8 του κανονισμού (ΕΚ) αριθ. 198/2006. Αν και δεν υπήρχε καμία νομική υποχρέωση των κρατών μελών να χρησιμοποιήσουν αυτό το μοντέλο, οι συμμετέχουσες χώρες το χρησιμοποίησαν ευρέως όταν συνέταξαν τα εθνικά ερωτηματολόγιά τους.

Όλες οι συμμετέχουσες χώρες υπέβαλαν δεδομένα σύμφωνα με τα 14 θέματα που αναφέρονται στον κατάλογο παραπάνω. Η υποβολή ποσοτικών και δευτερογενών πληροφοριών που σχετίζονται με τα στοιχεία 1 β), 1γ), 1 δ), 1 η), 1 θ), 1 ι) και 1 ια) ήταν δύσκολη σε ορισμένες συμμετέχουσες χώρες λόγω της περιπλοκότητας και του μεγέθους των ερωτηματολογίων που έστειλαν στις επιχειρήσεις. Αυτό το γεγονός, αντί να παρεμποδίσει την παραγωγή αποτελεσμάτων των κρατών μελών και της ΕΕ για τα 14 θέματα που αναφέρονται στον κατάλογο παραπάνω, στην πραγματικότητα βοήθησε να μειωθεί ο αριθμός των μεταβλητών στην έρευνα του 2010 που διενεργήθηκε βάσει του κανονισμού (ΕΕ) αριθ. 822/2010 (βλέπε τμήμα 2.7).

Πεδίο των στατιστικών, στατιστική μονάδα. Άρθρα 2, 4 και 5

Τα άρθρα 2, 4 και 5 παράγραφος 1 ορίζουν τις στατιστικές μονάδες, τις οικονομικές δραστηριότητες και το μέγεθος των επιχειρήσεων που πρέπει να καλυφθούν. Όπως απαιτείται, όλα τα κράτη μέλη υπέβαλαν δεδομένα για τους τίτλους ή τομείς Γ έως Κ και Ξ της NACE Αναθ. 1.1 για τις επιχειρήσεις που έχουν 10 ή και περισσότερους εργαζομένους.

Ενώ το άρθρο 5 παράγραφος 2 προτείνει να επεκταθεί το πεδίο κάλυψης ώστε να περιλαμβάνει άλλους τομείς της οικονομίας, δεν είναι δυνατόν να επιτευχθεί συμφωνία στο παρόν στάδιο λόγω σημαντικών προβλημάτων που παρουσιάζονται στην τεχνική εφαρμογή. Αυτό ισχύει ιδίως για το δημόσιο τομέα οι φορείς του οποίου προσφέρουν σημαντική επαγγελματική κατάρτιση (βλέπε τμήμα 2.7).

Πηγές δεδομένων και χαρακτηριστικά της έρευνας: Άρθρα 6, 7, 10 παράγραφος 1 και 11 παράγραφος 1

Όπως διευκρινίζεται στα άρθρα 6 και 7 παράγραφος 1, οι πηγές δεδομένων που χρησιμοποιούν οι συμμετέχουσες χώρες συνδυάστηκαν με μια δειγματοληπτική έρευνα των επιχειρήσεων και με διοικητικά δεδομένα, εφαρμόζοντας την αρχή του μειωμένου φόρτου όσων απαντούν στα ερωτηματολόγια. Ωστόσο, η χρήση διοικητικών πηγών περιορίστηκε σε βασικές πληροφορίες για τον αριθμό και τα χαρακτηριστικά των εργαζομένων και αυτό δεν επέτρεψε να μειωθεί σημαντικά ο φόρτος των επιχειρήσεων.

Όπως διευκρινίζεται στο άρθρο 6 παράγραφος 2 για τις διαδικασίες που πρέπει να ακολουθούν οι επιχειρήσεις που συμμετέχουν στην έρευνα, οι περισσότερες συμμετέχουσες χώρες επέλεξαν ερωτηματολόγια που αποστέλλονται ταχυδρομικά σε συνδυασμό με τηλεφωνικές κλήσεις και με συνεντεύξεις πρόσωπο με πρόσωπο και με βάση το διαδίκτυο. Πραγματοποιήθηκε επίσης ηλεκτρονική συγκέντρωση δεδομένων σε έξι συμμετέχουσες χώρες όπως ορίζεται στο άρθρο 11 παράγραφος 1. Όλες οι συμμετέχουσες χώρες πραγματοποίησαν την έρευνα με αναφορά τους δώδεκα μήνες του 2005 (ένα ημερολογιακό έτος) όπως απαιτείται στο άρθρο 10 παράγραφος 1.

Οι συμμετέχουσες χώρες σχεδίασαν την έρευνά τους σύμφωνα με το άρθρο 7 παράγραφοι 2 και 3 και τις διατάξεις του άρθρου 4 του κανονισμού (ΕΚ) αριθ. 198/2006. Το εν λόγω άρθρο ορίζει τις απαιτήσεις δειγματοληψίας και ακρίβειας καθώς και τα 60 στρώματα ανά οικονομικό κλάδο και μέγεθος της επιχείρησης για να αντικατοπτρίζουν τη δομή του πληθυσμού των στατιστικών μονάδων. Οι περισσότεροι συντελεστές διακύμανσης στην αναλογία των επιχειρήσεων που πραγματοποιούν κατάρτιση συμμορφώθηκαν με τις απαιτήσεις του κανονισμού (ΕΚ) αριθ. 198/2006 για τα 60 στρώματα που ορίστηκαν στο άρθρο 4 του ίδιου κανονισμού. Υπήρξαν ορισμένες εξαιρέσεις από τον κανόνα αυτό για τεχνικούς λόγους, αλλά δεν είχαν αντίκτυπο στα αποτελέσματα των κρατών μελών και της ΕΕ, δεδομένου ότι η δημοσίευση επικεντρώνεται σε πιο συγκεντρωτικές κατηγορίες λόγω του μικρού μεγέθους του δείγματος. Παραδείγματα αυτών των τεχνικών ζητημάτων είναι η απόκλιση μεταξύ του αναμενόμενου αριθμού των επιχειρήσεων στο πλαίσιο της δειγματοληψίας πριν από την έναρξη της έρευνας και του πραγματικού αριθμού των επιχειρήσεων που εξακολουθούν να συμμετέχουν όταν βρίσκεται σε εξέλιξη η έρευνα (π.χ. πτωχεύσεις, συγχώνευση επιχειρήσεων κ.λπ.).

Ποιότητα και διαβίβαση των δεδομένων: Άρθρο 9 παράγραφοι 2 και 4 και άρθρο 11

Το άρθρο 9 παράγραφος 2 και το άρθρο 11 παράγραφος 4 ορίζουν τις προθεσμίες για τη διαβίβαση των δεδομένων και τις εκθέσεις για την ποιότητα που υποβάλλονται στην Επιτροπή (Eurostat). Καθώς η έρευνα πραγματοποιήθηκε το 2006 σε σχέση με την επαγγελματική κατάρτιση του 2005, τα δεδομένα έπρεπε να σταλούν στην Επιτροπή (Eurostat) μέχρι τον Ιούνιο του 2007 και οι εκθέσεις για την ποιότητα μέχρι το Σεπτέμβριο του 2007.

Σε έξι χώρες, διαβιβάστηκαν καθαρά και επικυρωμένα μικροδεδομένα μέσα στις προθεσμίες. Σε 17 χώρες, διαβιβάστηκαν δεδομένα μέσα στους επόμενους τρεις μήνες λόγω ζητημάτων που αφορούσαν την κωδικοποίηση. Σε τέσσερις χώρες η επικύρωση μικροδεδομένων καθυστέρησε μέχρι και 8 μήνες. Ένα κράτος μέλος διαβίβασε καθαρά και επικυρωμένα μικροδεδομένα με καθυστέρηση 17 μηνών λόγω σημαντικών προβλημάτων με τη διακωδικοποίηση δεδομένων στο μορφότυπο της ΕΕ.

Σχετικά με τις εκθέσεις για την ποιότητα, 18 συμμετέχουσες χώρες τις διαβίβασαν μέσα στις προθεσμίες. Έξι χώρες προσκόμισαν πλήρεις φακέλους με καθυστέρηση 4 έως 10 μηνών. Τέσσερις χώρες διαβίβασαν πλήρεις εκθέσεις για την ποιότητα με καθυστέρηση 24 μηνών περίπου λόγω ελλιπών πληροφοριών (π.χ. υπολογισμός των διακυμάνσεων για όλα τα στρώματα). Όλες οι εκθέσεις επέτρεψαν να ελεγχθούν τα κριτήρια συμμόρφωσης που ορίζονται στα άρθρα 5 και 7 του κανονισμού (ΕΚ) αριθ. 198/2006.

Όλα τα δεδομένα διαβιβάστηκαν μέσω πρωτοκόλλων ηλεκτρονικής μεταφοράς δεδομένων (Edamis/Stadium) όπως απαιτείται στο άρθρο 6 του κανονισμού (ΕΚ) αριθ. 198/2006. Οι φάκελοι περιείχαν ατομικά δεδομένα των επιχειρήσεων, χωρίς άμεση αναγνώριση των στατιστικών μονάδων, όπως ορίζεται στο άρθρο 11 παράγραφος 2 του κανονισμού (ΕΚ) αριθ. 1552/2005.

Βάσει των άρθρων 6 και 8 του κανονισμού (ΕΚ) αριθ. 198/2006, η Επιτροπή (Eurostat) παρείχε στις συμμετέχουσες χώρες το λογισμικό για την υποστήριξη της εφαρμογής του εργαλείου της αυτόματης επεξεργασίας δεδομένων.

Αν και το εργαλείο χρησιμοποιήθηκε από όλες τις συμμετέχουσες χώρες και εξασφάλισε καλή ποιότητα των μικροδεδομένων, η χρονική υστέρηση μεταξύ του έτους αναφοράς των αποτελεσμάτων (2005) και της πραγματικής δημοσίευσης όλων των αποτελεσμάτων (2008-2009) περιορίζει σημαντικά την ευρεία χρήση τους (βλέπε το τμήμα 2.7).

Χρηματοδότηση της συγκέντρωσης δεδομένων: Άρθρο 15

Στο άρθρο 15 παράγραφοι 1 και 2 ορίζεται ότι για το πρώτο έτος αναφοράς η Επιτροπή χορηγεί χρηματοδοτική συνεισφορά στα κράτη μέλη για να συμβάλει στην κάλυψη των δαπανών που πραγματοποιούν για τη συλλογή, την επεξεργασία και τη διαβίβαση των στοιχείων. Συνεπώς, ανακοινώθηκε πρόσκληση υποβολής προτάσεων στο πλαίσιο του προϋπολογισμού της ΕΕ για το 2005 με τη συμμετοχή 13 από τα 15 κράτη μέλη της ΕΕ και της Νορβηγίας. Το πρόγραμμα πολλαπλών δικαιούχων PHARE 2004 για στατιστική συνεργασία και το πρόγραμμα μεταβατικής διευκόλυνσης πολλαπλών δικαιούχων για τη στατιστική ολοκλήρωση πρόβλεψαν τη συγχρηματοδότηση της εφαρμογής της έρευνας στα υπόλοιπα κράτη μέλη της ΕΕ των 27. Το συνολικό ποσό που καταβλήθηκε στους δικαιούχους μέσω αυτών των ενεργειών ήταν 815 558 ευρώ.

Η έρευνα προετοιμάστηκε με τη βοήθεια πολλών τεχνικών συνεδριάσεων με τις συμμετέχουσες χώρες (π.χ. ειδική ομάδα για τη σύνταξη του «Εγχειριδίου της Ευρωπαϊκής Ένωσης» από την Επιτροπή (Eurostat)) όπως προβλέπεται στο άρθρο 8 του κανονισμού (ΕΚ) αριθ. 198/2006. Οι συνεδριάσεις αυτές υποστηρίχτηκαν από τον προϋπολογισμό της ΕΕ όπως αναφέρεται στο άρθρο 15 παράγραφος 3.

Έκθεση για την εφαρμογή: Άρθρο 9 παράγραφος 3 και άρθρο 12

Στο άρθρο 9 παράγραφος 3 αναφέρεται ότι η Επιτροπή (Eurostat) αξιολογεί την ποιότητα των διαβιβαζόμενων δεδομένων, μεριμνώντας ειδικότερα για την εξασφάλιση της συγκρισιμότητας των δεδομένων μεταξύ των κρατών μελών.

Σύμφωνα με τους όρους του άρθρου 12 παράγραφος 1 η Επιτροπή διαβιβάζει έκθεση στο Ευρωπαϊκό Κοινοβούλιο και το Συμβούλιο για την εφαρμογή του παρόντος κανονισμού με σκοπό:

- να αξιολογεί τα οφέλη που αποκομίζει η Κοινότητα, τα κράτη μέλη και οι χρήστες των στατιστικών στοιχείων που παράγονται σε σχέση με το φόρτο των απαντώντων· και

- να εντοπίζει τομείς στους οποίους μπορούν να γίνουν βελτιώσεις, καθώς και τις τροποποιήσεις που κρίνονται απαραίτητες υπό το πρίσμα των αποτελεσμάτων που έχουν επιτευχθεί.

Τα αποτελέσματα των δειγματοληπτικών ερευνών για τη συνεχή επαγγελματική κατάρτιση δημοσιεύθηκαν στο πλαίσιο των ετήσιων εκθέσεων της Ευρωπαϊκής Επιτροπής για την πρόοδο όσον αφορά την επίτευξη των στόχων της Λισαβόνας όσον αφορά την εκπαίδευση και την κατάρτιση. Οι εκθέσεις αυτές για την πρόοδο παρέχουν στρατηγική καθοδήγηση για την πολιτική συνεργασία σε επίπεδο ΕΕ και αξιολογούν την πρόοδο όσον αφορά την επίτευξη γενικών στόχων στον τομέα της εκπαίδευσης και της κατάρτισης. Τα πορίσματα αυτών των εκθέσεων χρησιμοποιούνται από τις διετείς κοινές εκθέσεις του Συμβουλίου Υπουργών Παιδείας και της Επιτροπής. Έχουν δημιουργηθεί επίσης δύο δείκτες που αφορούν τα δεδομένα δειγματοληπτικών ερευνών για τη συνεχή επαγγελματική κατάρτιση με στόχο την παρακολούθηση της στρατηγικής της Λισαβόνας στον τομέα της απασχόλησης (κατευθυντήριες γραμμές για την απασχόληση).

Επιπλέον, από το 2002, οι εθνικές αρχές και οι κοινωνικοί εταίροι από 32 ευρωπαϊκές χώρες έχουν συμμετάσχει στη διαδικασία της Κοπεγχάγης[7] για να βοηθήσουν στην ανάπτυξη συστημάτων επαγγελματικής εκπαίδευσης και κατάρτισης. Ο συνολικός στόχος είναι να ενθαρρύνουν περισσότερα άτομα να χρησιμοποιήσουν ευρέως τις ευκαιρίες επαγγελματικής μάθησης στο σχολείο, στην τριτοβάθμια εκπαίδευση, στο χώρο εργασίας ή μέσω ιδιαίτερων μαθημάτων. Τα δεδομένα των ερευνών για τη συνεχή επαγγελματική κατάρτιση χρησιμοποιήθηκαν ιδίως για να αναλυθεί η πρόοδος που έχει σημειωθεί όσον αφορά την επαγγελματική κατάρτιση στο χώρο εργασίας. Τα πιο πρόσφατα συμπεράσματα του Συμβουλίου στο πλαίσιο της διαδικασίας της Κοπεγχάγης του Νοεμβρίου 2010, όπως επίσης το ανακοινωθέν της Bruges του Δεκεμβρίου 2010, τονίζουν την ανάγκη να βελτιωθεί η αντίληψη και τα δεδομένα για τα συστήματα επαγγελματικής εκπαίδευσης και κατάρτισης στο πλαίσιο της σημαντικής συμβολής τους στη στρατηγική «Ευρώπη 2020».

Τα δεδομένα της έρευνας για τη συνεχή επαγγελματική κατάρτιση χρησιμοποιήθηκαν επίσης από ειδικούς της πολιτικής για την επαγγελματική κατάρτιση στα κράτη μέλη και, σε επίπεδο ΕΕ, από το Ευρωπαϊκό Κέντρο για την Ανάπτυξη της Επαγγελματικής Κατάρτισης (CEDEFOP).

Γενικά, σύμφωνα με το πολιτικό πλαίσιο, εξυπακούεται ότι η ζήτηση και η σημασία των δεδομένων για τη συνεχή επαγγελματική κατάρτιση θα αυξάνονται διαρκώς.

Ωστόσο, ο μεγάλος φόρτος και το κόστος της έρευνας για τη συνεχή επαγγελματική κατάρτιση απαιτεί εκτίμηση σε βάθος, δεδομένου ότι υπάρχουν πολλά τεχνικά ζητήματα που εμποδίζουν την ευρύτερη χρήση των δεδομένων:

3. Φόρτος των επιχειρήσεων: το μέγεθος και η πολυπλοκότητα του ερωτηματολογίου είχαν ως συνέπεια χαμηλά ποσοστά απαντήσεων από τις επιχειρήσεις σε ορισμένες συμμετέχουσες χώρες, καθώς έπρεπε να έρθουν σε επαφή με ορισμένες τοπικές υπηρεσίες για να καλύψουν όλα τα θέματα του ερωτηματολογίου.

4. Αξιοπιστία των ποσοτικών δεδομένων που έχουν συγκεντρωθεί: πολλές επιχειρήσεις δεν έχουν ακριβή αρχεία για το περιεχόμενο και τα χαρακτηριστικά της κατάρτισης που παρέχεται σε ένα συγκεκριμένο έτος. Θα εξεταστούν οι δυνατότητες συλλογής ποσοτικών δεδομένων για τη συνεχή επαγγελματική κατάρτιση μέσω άλλων ερευνών που διενεργούνται.

5. Κάλυψη της έρευνας: το κόστος και ο φόρτος που συνεπάγεται η διεύρυνση της έρευνας για τη συνεχή επαγγελματική κατάρτιση, ώστε να περιλαμβάνονται οι μικρές επιχειρήσεις και ο δημόσιος τομέας, θεωρούνται υπερβολικά από τις συμμετέχουσες χώρες.

6. Τήρηση προθεσμιών: η διαβίβαση των πλήρων μικροδεδομένων καθυστερεί τη δημοσίευση των αποτελεσμάτων για την ΕΕ, επειδή πρέπει να γίνουν πολλοί έλεγχοι πριν από τη διάδοσή τους.

Ο κανονισμός (ΕΕ) αριθ. 822/2010 προβλέπει την προσαρμογή της έρευνας του 2010 και τη βελτίωση της εφαρμογής του κανονισμού (ΕΚ) αριθ. 1552/2005. Παρά τις προσπάθειες της Επιτροπής και των συμμετεχουσών χωρών να εξορθολογίσουν την έρευνα, θα εξακολουθήσουν να υπάρχουν ορισμένες δυσκολίες. Αυτό ενδέχεται να απαιτήσει προσαρμογή των τεχνικών απαιτήσεων που ορίζονται στον κανονισμό (ΕΚ) αριθ. 1552/2005 βάσει των αποτελεσμάτων της έρευνας του 2010.

Συμπεράσμα

Η εφαρμογή του κανονισμού (ΕΚ) αριθ. 1552/2005 είναι ικανοποιητική όσον αφορά το είδος των δεδομένων που συγκεντρώνονται. Το επίπεδο της συμμόρφωσης με τον κανονισμό (ΕΚ) αριθ. 1552/2005 από τις συμμετέχουσες χώρες είναι σε μεγάλο βαθμό κατάλληλο.

Βάσει της στρατηγικής «Ευρώπη 2020» και της εμβληματικής πρωτοβουλίας «Ατζέντα για νέες δεξιότητες και θέσεις εργασίας», η Επιτροπή θα αξιολογήσει τα αποτελέσματα του κανονισμού (ΕΕ) αριθ. 822/2010 (εφαρμογή των δειγματοληπτικών ερευνών για τη συνεχή επαγγελματική κατάρτιση 2010) πριν προταθούν περαιτέρω ενέργειες για τον εξορθολογισμό των στατιστικών που σχετίζονται με την επαγγελματική κατάρτιση στις επιχειρήσεις. Ο προβληματισμός για τη μελλοντική ανάπτυξη δειγματοληπτικών ερευνών για τη συνεχή επαγγελματική κατάρτιση θα πρέπει να περιλαμβάνει επανεξέταση πιθανής συμπληρωματικότητας με άλλα μέσα, ιδίως με την έρευνα για την εκπαίδευση ενηλίκων.

[1] ΕΕ L 255 της 30.9.2005, σ. 1.

[2] Η Κροατία, η FYROM, η Ισλανδία και η Ελβετία δεν πραγματοποίησαν την έρευνα. Η Τουρκία πραγματοποίησε την έρευνα το 2008 (μικροδεδομένα που δεν διαθέτει η Eurostat)

[3] ΕΕ L 32 της 4.2.2006, σ. 15.

[4] ΕΕ L 246 της 18.9.2010 σ. 18.

[5] Κανονισμός (ΕΚ) αριθ. 452/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση (ΕΕ L145 της 4.6.2008, σ. 227)

[6] ΕΕ L 246 της 18.9.2010 σ. 33.

[7] ΕΕ C 13 της 18.1.2003, σ.3 και Δήλωση των ευρωπαίων υπουργών επαγγελματικής εκπαίδευσης και κατάρτισης, και της Ευρωπαϊκής Επιτροπής, που συνήλθαν στην Κοπεγχάγη στις 29 και 30 Νοεμβρίου 2002, σχετικά με την ενισχυμένη ευρωπαϊκή συνεργασία στον τομέα της επαγγελματικής εκπαίδευσης και κατάρτισης- http://ec.europa.eu/education/pdf/doc125_en.pdf